เอกชนเชื่อมั่น3เดือนศก.ฟื้น
ธปท.เผยเอกชน เชื่อมั่นเศรษฐกิจไทยเริ่มดีขึ้น หวังลงทุนรัฐช่วยกระตุ้นบริโภคธปท.จ่อหั่นจีดีพีโตไม่ถึง3.8%
30 พ.ค. 2558

ธปท.เผยเอกชน เชื่อมั่นเศรษฐกิจไทยเริ่มดีขึ้น หวังลงทุนรัฐช่วยกระตุ้นบริโภคธปท.จ่อหั่นจีดีพีโตไม่ถึง3.8% 
ธนาคารแห่งประเทศไทย (ธปท.) เปิดเผยผลสำรวจดัชนีความเชื่อมั่นทางธุรกิจที่ ธปท.จัดทำขึ้น พบว่าผู้ประกอบการส่วนใหญ่ประเมินว่า ภาวะทางเศรษฐกิจจะดีขึ้นในอีก 3 เดือนข้างหน้า จากการฟื้นตัวของเศรษฐกิจยุโรป และอเมริกา หลังจากที่ดัชนีความเชื่อมั่นลดลง 2 เดือนติดต่อกัน ส่งผลให้ดัชนีความเชื่อมั่นมาอยู่ที่ 54.4 เพิ่มขึ้นจากระดับ 52.1 ในเดือนก่อน เหตุผลที่ผู้ประกอบการมีความเชื่อมั่นมากขึ้น คือ คาดว่าคำสั่งซื้อ การผลิต และผลประกอบการจะดีขึ้น
ทั้งนี้ ดัชนีความเชื่อมั่นในเดือน เม.ย. 2558 อยู่ที่ระดับ 45.2 ปรับลดลงจากเดือน มี.ค.ที่ระดับ 52.4 ปรับลดลงในเกือบทุกองค์ประกอบโดยเฉพาะด้านการผลิตและผลประกอบการ ส่วนหนึ่งเพราะมีวันหยุดยาวในช่วงเทศกาลสงกรานต์
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธปท. กล่าวว่า เศรษฐกิจไทยในไตรมาส 2 ยังอยู่ในภาวะฟื้นตัวช้าและเปราะบาง ในการประชุมคณะกรรมการนโยบายการเงิน (กนง.) ในวันที่ 10 มิ.ย.นี้ จะมีการทบทวนตัวเลขประมาณการขยายตัวของผลิตภัณฑ์มวลรวมในประเทศ (จีดีพี) ใหม่ ยอมรับว่าจีดีพีในปีนี้อาจจะขยายตัวต่ำกว่า 3.8%
สำหรับเศรษฐกิจในเดือน เม.ย.นี้ ครัวเรือนและธุรกิจยังระมัดระวังการใช้จ่าย สะท้อนได้จากการบริโภคภาคเอกชนโดยรวม ลดลงจากเดือนก่อนที่อยู่ที่ 0.4% มาติดลบ 1.3% รายได้ภาคการเกษตรยังลดลงต่อเนื่องโดยเฉพาะยางพารา ขณะที่รายได้นอกภาคเกษตรก็แผ่วลง แม้อัตราการว่างงานจะต่ำลงแต่อาชีพงานที่จ้างใหม่มีรายได้ต่อชั่วโมงไม่สูงนัก ทำให้กำลังซื้อของครัวเรือนไม่ได้ขยายตัว
"กำลังซื้อที่ยังอ่อนแอและความเชื่อมั่นของภาคธุรกิจที่ยังไม่ฟื้นตัว ทำให้ผู้ประกอบการยังไม่ขยายจำนวนการผลิต การลงทุนภาคเอกชนจึงลดลงเล็กน้อยจากเดือนก่อนที่อยู่ที่ 1% เป็น 0.9% ขณะที่การส่งออกหดตัวในเกือบทุกหมวด โดยติดลบ 1.7% เนื่องจากตลาดอาเซียนได้รับผลกระทบจากเศรษฐกิจจีนชะลอตัวและเศรษฐกิจโลกยังไม่ฟื้นตัว ขณะที่ยอดส่งออกฮาร์ดดิสก์ไดรฟ์หดตัวเช่นกัน เพราะความต้องการตลาดโลกน้อย" นางรุ่ง กล่าว
อย่างไรก็ดี ภาคการท่องเที่ยวและการใช้จ่ายภาครัฐ ยังคงมีบทบาทช่วยขับเคลื่อนเศรษฐกิจ โดยการท่องเที่ยวขยายตัวต่อเนื่องจากการเดินทางเข้ามาของชาวจีนและมาเลเซีย
ด้านรายได้รัฐบาลที่เพิ่มขึ้นไม่บ่งบอกว่าเศรษฐกิจดี เพราะรัฐวิสาหกิจเลื่อนเวลาส่งเงินให้คลังเร็วขึ้น และขึ้นภาษีสรรพสามิตน้ำมันดีเซล